हालत ये हो गई कि भारत के इस क्रिकेटी शूरवीर, इस खेल के महानतम नायक को अब एकदिवसीय मैचों में भारत उनके खेल पराक्रम नहीं, शायद उनकी भद पिटवाने के लिए खिला रहा है। भारत रत्न तो क्या ही मिलना था इस बार के गणतंत्र दिवस पर, टीम में उनकी जगह भी पक्की नहीं रह गई है। तीसरे और चौथे स्थान पर उनसे कहीं अच्छी फील्डिंग और उन से बेहतर नहीं तो उन जैसी बैटिंग कर लेने वाले विराट और रोहित जम गए हैं। महानायक अब उस दिन का इंतज़ार करते हैं जब सहवाग बुरा खेलें और एक मौका उन्हें और मिले। मगर ये होते होते भी हद हो गई है। त्रिकोणीय श्रंखला भी अपने अंतिम पड़ाव पर है। इस इतवार के मैच में वे भारतीय पारी का कुल योग दो अंकों तक भी पंहुचाये बिना तीन रन बना कर चलते बने हैं। हार इतनी करारी है कि भारत भौंचक हो के रह गया है। अगर ये सचिन के लिए एक सिग्नल नहीं, सिर्फ रोटेशन ही है तो भी अगले मैच में ओपनिंग के हकदार वे नहीं। और अगर वीरू का बल्ला मंगलवार को चल गया और भारत ने पीट ली श्रीलंका तो मान के चलिए आस्ट्रेलिया के साथ फाइनल तो फिर वे ही खेलेंगे।